A BIZOTTSÁG HATÁROZATA
(2008. július 30.)
a bizonyos harmadik országokban előforduló madárinfluenzával kapcsolatos védekezési intézkedésekről szóló 2005/692/EK határozat módosításáról
(az értesítés a C(2008) 3883. számú dokumentummal történt)
(EGT-vonatkozású szöveg)
(2008/640/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A Délkelet-Ázsiában 2003 decemberében a magas patogenitású H5N1 vírustörzs által okozott madárinfluenza-járvány kitörését követően a Bizottság a madárinfluenzával kapcsolatban számos védekezési intézkedést fogadott el. Ezek az intézkedések különösen a bizonyos harmadik országokban előforduló madárinfluenzával kapcsolatos védekezési intézkedésekről szóló, 2005. október 6-i 2005/692/EK bizottsági határozatot (3) foglalják magukban.
(2)
A harmadik országokból származó, emberi fogyasztásra szánt bizonyos húskészítmények és kezelt gyomor, hólyag és belek behozatalára vonatkozó állat- és közegészségügyi feltételek és bizonyítványminták megállapításáról, valamint a 2005/432/EK határozat hatályon kívül helyezéséről szóló, 2007. november 29-i 2007/777/EK bizottsági határozat (4) engedélyezte a kínai Shandong tartományából származó baromfihús-termékek Közösségbe történő behozatalát, amennyiben azokat legalább 70 °C-on hőkezelték.
(3)
A hőkezelés alkalmas arra, hogy ártalmatlanítsa a madárinfluenza vírusát, ezért elhanyagolható a hőkezelt termékeknek tulajdonítható állat-egészségügyi kockázat.
(4)
Ezért helyénvaló eltérni a 2005/692/EK rendeletben előírt, baromfihúsból készült vagy azt tartalmazó húsipari termékek behozatalának felfüggesztésétől, hogy engedélyezni lehessen a baromfihúsból készült vagy azt tartalmazó húsipari termékek behozatalát, amennyiben a 2007/777/EK határozat szerint elvégezték azok hőkezelését.
(5)
A 2005/692/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/692/EK határozat 2. cikkének helyébe az alábbi szöveg lép:
„2. cikk
(1) A tagállamok felfüggesztik az alábbiak behozatalát Kína területéről:
a)
friss baromfihús;
b)
baromfihúsból készült, vagy azt tartalmazó előkészített hús vagy húsipari termék;
c)
baromfi bármely részét tartalmazó nyers kisállateledel és feldolgozatlan takarmány-alapanyag,
d)
emberi fogyasztásra szánt tojás; valamint
e)
bármely madárfajból készült, kezeletlen vadásztrófea.
(2) Az (1) bekezdéstől eltérve a tagállamok engedélyezik a baromfihúsból készült vagy azt tartalmazó húsipari termékek behozatalát, amennyiben azokon elvégezték a 2007/777/EK határozat II. melléklete 4. részének B., C. vagy D. pontjában meghatározott specifikus kezelések egyikét.”
2. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2008. július 30-án.